เบื้องหลังกำลังใจและความสำเร็จของพรอนงค์ เพชรล้ำ นักกอล์ฟไทยใน LPGA
พรอนงค์ เพชรล้ำนักกอล์ฟไทยในLPGAทำผลงานให้ดีขึ้นหลังได้พรพงษ์พี่ชายมาเป็นแคดดี้แนะนำและให้กำลังใจจนคว้าแชมป์แรกสำเร็จ
ผลงานที่ถือว่าดีขึ้นของโปรแหวน-พรอนงค์ เพชรล้ำ นักกอล์ฟหญิงขวัญใจชาวไทย ที่สามารถคว้าแชมป์รายการแข่งขันกอล์ฟอาชีพหญิง LPGA เป็นครั้งแรกเมื่อต้นเดือนพฤษภาคมที่ผ่านมาทำให้เธอมีความมั่นใจและตั้งความหวังที่จะไต่อันดับโลกให้สูงขึ้นและคว้าแชมป์ให้มากขึ้นในปีนี้ โดยเฉพาะการได้ คือ พรพงษ์ เพชรล้ำ ซึ่งเป็นพี่ชายแท้ๆ มาเป็นแคดดี้คอยให้คำแนะนำในทุกสนามแข่งขัน ผลงานที่ดีขึ้นอย่างเห็นได้ชัดในการแข่งขัน LPGA นอกจากจะเป็นการสั่งสมประสบการณ์ที่ได้ตระเวนแข่งขันกับนักกอล์ฟมือระดับโลกมาอย่างต่อเนื่องเป็นปีที่ 3 ปีแล้ว ยังมีส่วนมาจากการทำหน้าที่ของ โปรวาว หรือ พรพงษ์ เพชรล้ำ พี่ชายแท้ๆ วัย 25 ปีของพรอนงค์ ที่ยอมตัดใจจากการเดินสายแข่งขันกอล์ฟในระดับเอเชียนทัวร์และหันมาแบกถุงกอล์ฟเป็นแคดดี้ในสนามแข่ง ให้คำแนะนำด้านเทคนิคและเสริมความมั่นใจโดยเฉพาะการปรับวงสวิง และการพัด ที่เห็นพัฒนาการของน้องสาวมาตลอด สองพี่น้องนักกอล์ฟ “เพชรล้ำ” บอกว่า ความผูกพันระหว่างพี่น้องที่ฝึกเล่นกีฬากอล์ฟด้วยกันมาตั้งแต่เด็ก ทำให้การทำความเข้าใจและการสื่อสารระหว่างกันทำได้ง่ายมากขึ้น ขณะเดียวกันก็ส่งผลดีในแง่กำลังใจ ความมุ่งมั่น และการตัดสินใจ แม้การก้าวขึ้นไปคว้าแชมป์แรกใน LPGA ที่ประเทศบราซิล จะเป็นการแข่งขันที่ไม่มีการสะสมคะแนนอย่างเป็นทางการ แต่พรอนงค์เชื่อว่าชัยชนะครั้งนี้จะเป็นก้าวกระโดดสำคัญในเส้นทางการเป็นนักกอล์ฟอาชีพของเธอ เช่นเดียวกับพรพงษ์ที่เชื่อว่าโปรแหวนจะทำผลงานได้ดีมากขึ้นเรื่อยๆ สองพี่น้องพรอนงค์ และพรพงษ์เพชรล้ำ จะยังคงตระเวนเดินทางแข่งขันรายการกอล์ฟอาชีพระดับโลกไปตลอดฤดูกาลแข่งขันประจำปีนี้และวางเป้าหมายที่จะทำผลงานให้ก้าวขึ้นไปติดอันดับ 1 ใน 30 และคว้าแชมป์ให้มากที่สุดเท่าที่จะทำได้